
ทัศนะของข้าราชการที่ปฏิบัติงานเพื่อพัฒนากลไกการส่งเสริมความเสมอภาคหญิงชายในหน่วยงานภาครัฐ
นางรัตนา  สัยยะนิฐี
การศึกษา เรื่อง “ทัศนะของข้าราชการที่ปฏิบัติงานเพื่อพัฒนากลไกการส่งเสริมความเสมอภาค
หญิงชายในหน่วยงานภาครัฐ” มีวัตถุประสงค์ เพื่อศึกษาทัศนะของข้าราชการที่ปฏิบัติงานตามบทบาทหน้าที่ของกลไกการส่งเสริมความเสมอภาคระหว่างหญิงชายในหน่วยงานภาครัฐ ตลอดจนจัดทำข้อเสนอแนวทาง การส่งเสริมและพัฒนากลไกการส่งเสริมความเสมอภาคระหว่างหญิงชายในหน่วยงานภาครัฐ เพื่อนำผลการศึกษาไปเป็นข้อเสนอทางนโยบายในการส่งเสริมความเสมอภาคระหว่างหญิงชายในหน่วยงานภาครัฐ 
วิธีการศึกษาเป็นการวิจัยแบบผสานวิธี (Mix Method) ประกอบด้วยการสำรวจและการสัมภาษณ์เชิงลึก ประชากรที่ศึกษาประกอบด้วย 2 กลุ่ม ได้แก่ ผู้ปฏิบัติงานในกลไกการส่งเสริมความเสมอภาคระหว่างหญิงชายในภาครัฐ ใน 19 กระทรวง 131 กรม ซึ่งประกอบด้วย 1) ผู้บริหารด้านการเสริมสร้างบทบาทหญิงชาย (CGEO) จำนวน 42 คน 2) ข้าราชการที่ปฏิบัติงานในศูนย์ประสานงานด้านการส่งเสริมความเสมอภาคระหว่างหญิงชาย (GFP) 19 กระทรวง 131 กรม 4 หน่วยงานอิสระ จำนวน 137 คน และสัมภาษณ์ผู้บริหาร (CGEO) จำนวน 5 คน จากหน่วยงานรัฐ 4 กระทรวง 5 กรม ขนาดตัวอย่างที่ศึกษาทั้งหมด 184 คน เครื่องมือที่ใช้ในการศึกษามี 2 เครื่องมือ ได้แก่ 1)  แบบสำรวจความคิดเห็น 2) แบบสัมภาษณ์เชิงลึก การวิเคราะห์ข้อมูลได้ใช้โปรแกรมสำเร็จรูปทางสถิติเพื่อการวิจัยทางสังคมศาสตร์ (Statistical Package for The Social Science : SPSS) ในการประมวลผลข้อมูลแสดงจำนวน (number) ร้อยละ (Percentage) ค่าเฉลี่ย (Mean) ค่าเบี่ยงเบนมาตรฐาน (Standard Deviation) การทดสอบด้วยค่า t-test และ F-test โดยมีระดับนัยสำคัญทางสถิติที่ 0.05 

ผลการศึกษา ดังนี้
1. ผลการศึกษาข้อมูลทั่วไปของกลุ่มตัวอย่าง ด้านเพศ พบว่า เป็นเพศหญิงมากกว่าเพศชาย ด้านอายุ กลุ่มตัวอย่างมีอายุระหว่าง 46 – 55 ปี มากที่สุด อายุสูงสุดของกลุ่มตัวอย่างเท่ากับ 60 ปี อายุต่ำสุดเท่ากับ 26 ปี และอายุเฉลี่ยของกลุ่มตัวอย่างเท่ากับ 50.57 ปี ด้านสถานภาพสมรสเป็นผู้ที่สมรสแล้ว ด้านระดับตำแหน่งพบว่ากลุ่มผู้บริหารด้านการเสริมสร้างบทบาทหญิงชาย (CGEO) ดำรงตำแหน่งรองอธิบดีและรองปลัดกระทรวง ขณะที่กลุ่มหัวหน้าศูนย์ประสานงานด้านความเสมอภาคระหว่างหญิงชาย (GFP) ดำรงตำแหน่งอื่น ๆ ได้แก่ เจ้าหน้าที่ทั่วไปมากที่สุด รองลงมาคือกลุ่มตัวอย่างดำรงตำแหน่งผู้อำนวยการกองการเจ้าหน้าที่ 
ผลการศึกษาระยะเวลาในการทำงานผู้บริหารด้านการเสริมสร้างบทบาทหญิงชาย (CGEO) และหัวหน้าศูนย์ประสานงานด้านความเสมอภาคระหว่างหญิงชาย (GFP) ไม่เกิน 3 ปี มากที่สุด ค่าเฉลี่ยระยะเวลาการทำงานฯ ของผู้บริหารฯ (CGEO) และหัวหน้าศูนย์ฯ (GFP) เท่ากับ 10 ปี ระยะเวลาในการทำงานของผู้บริหารฯ (CGEO) และหัวหน้าศูนย์ฯ (GFP) เท่ากับ 8 – 9 เดือน และประสบการณ์ในการปฏิบัติงานด้านการเสริมสร้างความเสมอภาคระหว่างหญิงชายไม่เกิน 3 ปี ค่าเฉลี่ยประสบการณ์ในการปฏิบัติงานฯสูงสุด เท่ากับ 3.5 ปี ค่าเฉลี่ยต่ำสุดเท่ากับ 1 ปี และค่าเฉลี่ยประสบการณ์ในการปฏิบัติงานฯ เท่ากับ 2.78 เดือน
2. ผลการศึกษาทัศนะของข้าราชการที่ปฏิบัติงานตามบทบาทหน้าที่ของกลไกการส่งเสริม
ความเสมอภาคระหว่างหญิงชายในหน่วยงานภาครัฐ
ผลการศึกษาทัศนะของข้าราชการที่ปฏิบัติงานตามบทบาทหน้าที่ของกลไกการส่งเสริมความเสมอภาคระหว่างหญิงชายในหน่วยงานภาครัฐ ประกอบด้วย อำนาจหน้าที่และความรับผิดชอบของผู้บริหาร
ด้านการเสริมสร้างบทบาทหญิงชาย (CGEO) อำนาจหน้าที่และความรับผิดชอบศูนย์ประสานงานด้านความเสมอภาคระหว่างหญิงชาย (GFP) ปัญหาและอุปสรรคการดำเนินงานของผู้บริหารฯ (CGEO) และข้าราชการ 
ที่ปฏิบัติงานของศูนย์ประสานงานด้านความเสมอภาคระหว่างหญิงชาย ผลการศึกษาแต่ละด้านมีดังนี้ 
2.1 ผลการศึกษาทัศนะของข้าราชการที่ปฏิบัติงานตามบทบาทหน้าที่ของกลไกลการส่งเสริม
ความเสมอภาคระหว่างหญิงชายในหน่วยงานภาครัฐด้านอำนาจหน้าที่และความรับผิดชอบของผู้บริหาร
ผลการศึกษาภาพรวมทัศนะของข้าราชการที่ปฏิบัติงานตามบทบาทหน้าที่กลไกการส่งเสริมความเสมอภาคระหว่างหญิงชายในหน่วยงานภาครัฐด้านอำนาจหน้าที่และความรับผิดชอบของผู้บริหารด้านการเสริมสร้างบทบาทหญิงชาย (CGEO) พบว่ากลุ่มตัวอย่างเห็นด้วยในระดับมาก ใน 2 ด้าน ได้แก่ ด้านอำนาจหน้าที่และความรับผิดชอบของผู้บริหารด้านการเสริมสร้างบทบาทหญิงชายในประเด็น CGEO มีบทบาทส่งเสริมความเสมอภาคระหว่างหญิงชายในองค์กรเพื่อให้เกิดความเข้าใจในการปฏิบัติงานร่วมกันระหว่างข้าราชการหญิงและชาย และการรับฟังและให้คำปรึกษาแนะนำให้การบริหารงานบุคคลของส่วนราชการเป็นไปตามหลักความเสมอภาคหลักสิทธิมนุษยชน และมีบทบาทหน้าที่การสร้างเสริมด้านการทำงานเกี่ยวกับบทบาทหญิงชาย ระหว่างส่วนราชการอยู่ในระดับน้อยที่สุด
2.2 ผลการศึกษาทัศนะของข้าราชการที่ปฏิบัติงานตามบทบาทหน้าที่ของกลไกลความเสมอภาคระหว่างหญิงชายในหน่ายงานภาครัฐด้านอำนาจหน้าที่และความรับผิดชอบของศูนย์ประสานงานด้านความเสมอภาคระหว่างหญิงชาย
ผลการศึกษาภาพรวมของการศึกษาทัศนะของกลุ่มตัวอย่างต่อด้านอำนาจหน้าที่และความรับผิดชอบของศูนย์ประสานงานด้านความเสมอภาคระหว่างหญิงชาย (CGEO) พบว่ากลุ่มตัวอย่างเห็นด้วยในระดับมาก ในประเด็นการจัดทำแบบแม่บทด้านการส่งเสริมความเสมอภาคระหว่างหญิงชายและการติดตามประเมินผลและจัดทำรายงานผลการดำเนินงานด้านการเสริมสร้างบทบาทหญิงชาย
2.3 ผลการศึกษาปัญหาและอุปสรรคการดำเนินงานของผู้บริหารด้านการเสริมสร้างบทบาทหญิงชาย (CGEO) 
ผลการศึกษาภาพรวมปัญหาและอุปสรรคการดำเนินงานของผู้บริหารด้านการเสริมสร้างบทบาทหญิงชาย (CGEO) พบว่ากลุ่มตัวอย่างเห็นด้วยในระดับปานกลาง ยกเว้นประเด็นการขาดความต่อเนื่องในการดำเนินงานเนื่องจากมีการปรับเปลี่ยนโยกย้ายผู้บริหารตามวาระที่กลุ่มตัวอย่างเห็นด้วยในระดับมาก
2.4 ผลการศึกษาปัญหาและอุปสรรคการดำเนินงานของศูนย์ประสานงานด้านความเสมอภาคระหว่างหญิงชาย (GFP)  
ผลการศึกษาภาพรวมปัญหาและอุปสรรคการดำเนินงานของศูนย์ประสานงานด้านความเสมอภาคระหว่างหญิงชาย (GFP) พบว่า กลุ่มตัวอย่างเห็นด้วยในระดับปานกลางทุกด้านเช่นกันยกเว้นในประเด็นการจัดตั้งศูนย์ประสานงานด้านความเสมอภาคระหว่างหญิงชาย (GFP) ให้อยู่กับงานบริหารบุคคล 
งานอำนวยการ ทำให้เกิดการปฏิบัติด้านการส่งเสริมความเสมอภาคระหว่างหญิงชายและภายในองค์กรเท่านั้น กลุ่มตัวอย่างเห็นด้วยในระดับดีมาก และกลุ่มตัวอย่างเห็นด้วยในระดับปานกลาง มากที่สุดในประเด็นหน่วยงานขาดบุคลากรที่มีความรู้ด้านการส่งเสริมความเสมอภาคระหว่างหญิงชาย ทำให้ไม่สามารถนำแผนไปสู่การปฏิบัติได้จริง
 
2.5 ผลการศึกษาทัศนะของข้าราชการที่ปฏิบัติงานต่อข้อเสนอแนวทางการส่งเสริมและพัฒนากลไกการส่งเสริมความเสมอภาคระหว่างหญิงชาย
ผลการศึกษาภาพรวมทัศนะของข้าราชการที่ปฏิบัติงานต่อข้อเสนอแนวทางการส่งเสริมและพัฒนากลไกการส่งเสริมความเสมอภาคระหว่างหญิงชาย ประกอบด้วย 3 ด้าน ได้แก่ 1) ด้านการพัฒนาคน 2) ด้านการพัฒนาองค์กร 3) ด้านการพัฒนากลไก ผลการศึกษามีดังนี้
ผลการศึกษาภาพรวมทัศนะข้าราชการที่ปฏิบัติงานต่อข้อเสนอแนวทางการส่งเสริมและพัฒนากลไกการส่งเสริมความเสมอภาคระหว่างหญิงชาย ด้านการพัฒนาคน พบว่า กลุ่มตัวอย่างเห็นด้วยระดับมากในประเด็นการส่งเสริมให้การบริหารงานบุคคลในหน่วยงานให้คำนึงถึงหลักความเสมอภาคระหว่างหญิงชายในประเด็นการเลื่อนตำแหน่ง การเลื่อนระดับ การเลื่อนขั้นเงินเดือน การแต่งตั้งคณะกรรมการหรือคณะทำงานให้มีสัดส่วนหญิงชายใกล้เคียงกัน การมอบหมายงานในลักษณะต่าง ๆ โดยให้โอกาสข้าราชการหญิงและชายใกล้เคียงกัน การพัฒนาบุคลากร/การศึกษาต่อต่างประเทศ/การฝึกอบรม/การดูงานที่ให้โอกาสหญิงชายเท่าเทียมกัน รองลงมาคือ กลุ่มตัวอย่างเห็นด้วยในระดับมากในประเด็น ควรมีแผนการประชาสัมพันธ์เรื่องบทบาทหญิงชายให้ข้าราชการในหน่วยงานได้เข้าร่วมกิจกรรมที่เกี่ยวกับบทบาทหญิงชาย
ผลการศึกษาภาพรวมทัศนะข้าราชการที่ปฏิบัติงานต่อข้อเสนอแนะของการส่งเสริมและพัฒนากลไกการส่งเสริมความเสมอภาคระหว่างหญิงชายด้านการพัฒนาองค์กร พบว่า กลุ่มตัวอย่างเห็นด้วยระดับมากโดยเฉพาะในประเด็นของควรกำหนด “นโยบายที่ชัดเจน” ในการดำเนินงานโดยเชิงนโยบายจาก CGEO ที่สามารถดำเนินงานเป็นรูปธรรม รองลงมากลุ่มตัวอย่างเห็นด้วยระดับมากในประเด็นควรให้การดำเนินงานด้านการส่งเสริมความเสมอภาคระหว่างหญิงชายผสมผสานเข้าไปในงาน/โครงการตามปกติที่ส่วนราชการดำเนินการอยู่โดยเพิ่มประเด็นความเสมอภาคเข้าไปด้วย ยกเว้นประเด็นควรกำหนดให้การส่งเสริมความเสมอภาคระหว่างหญิงชายเป็น “ตัวชี้วัด” ในการดำเนินงานของหน่วยงานที่กลุ่มตัวอย่างเห็นด้วยในระดับปานกลาง


ผลการศึกษาภาพรวมทัศนะข้าราชการที่ปฏิบัติงานต่อข้อเสนอแนวทางการส่งเสริมและพัฒนากลไกการส่งเสริมความเสมอภาคระหว่างหญิงชาย ด้านการพัฒนากลไก พบว่า กลุ่มตัวอย่างเห็นด้วยระดับมากทุกด้านโดยเฉพาะประเด็นของกำกับ ดูแล ติดตามการปฏิบัติงานของศูนย์ประสานงานด้านความเสมอภาคระหว่างหญิงชาย (GFP) ให้มีประสิทธิภาพ รองลงมาคือ ควรสร้างแนวทางให้ข้าราชการและหน่วยงานคำนึงถึงมุมมองด้านบทบาทหญิงชายในการกำหนดแผนงาน/ โครงการ/กิจกรรมของหน่วยงาน ได้แก่ วิเคราะห์บทบาทหญิงชาย วิเคราะห์ผลกระทบ ของโครงการที่มีต่อข้าราชการ และวิเคราะห์ผลกระทบ
ของโครงการที่มีต่อประชาชนหญิงชาย
3. ผลการทดสอบความสัมพันธ์ระหว่างตัวแปร
ผลการทดสอบความสัมพันธ์ระหว่างข้อมูลทั่วไปของกลุ่มตัวอย่างกับทัศนะของข้าราชการ
ที่ปฏิบัติงานตามบทบาทหน้าที่ของกลไกการส่งเสริมความเสมอภาคระหว่างหญิงชายในหน่วยงานภาครัฐ 
และทัศนะของข้าราชการที่ปฏิบัติงานต่อข้อเสนอแนวทางการส่งเสริม และพัฒนากลไกการส่งเสริมความเสมอภาคระหว่างหญิงชาย ผลปรากฏ ดังนี้
3.1 ระดับการศึกษาแตกต่างกันมีทัศนะต่ออำนาจหน้าที่และความรับผิดชอบของผู้บริหารด้านการเสริมสร้างบทบาทหญิงชาย (CGEO) แตกต่างกันอย่างมีนัยสำคัญทางสถิติที่ระดับ.05  (P=.003*) 

3.2 ระยะเวลาในการทำงานผู้บริหารด้านการเสริมสร้างบทบาทหญิงชายแตกต่างกันมีทัศนะของข้าราชการที่ปฏิบัติงานต่อข้อเสนอแนวทางการส่งเสริม และพัฒนากลไกการส่งเสริมความเสมอภาคระหว่างหญิงชาย (GFP) แตกต่างกัน อย่างมีนัยสำคัญทางสถิติที่ระดับ.05 
3.3 ระยะเวลาในการทำงานหัวหน้าศูนย์ประสานงานด้านความเสมอภาคระหว่างหญิงชายแตกต่างกันมีทัศนะต่อปัญหาและอุปสรรคการดำเนินงานของผู้บริหารด้านการเสริมสร้างบทบาทหญิงชาย (CGEO) และศูนย์ประสานงานด้านความเสมอภาคระหว่างหญิงชาย (GFP) แตกต่างกันอย่างมีนัยสำคัญทางสถิติที่ระดับ.05 
3.4 ประสบการณ์ในการปฏิบัติงานด้านการส่งเสริมความเสมอภาคระหว่างหญิงชายแตกต่างกันมีทัศนะต่ออำนาจหน้าที่และความรับผิดชอบของศูนย์ประสานงานด้านความเสมอภาคระหว่างหญิงชาย (GFP) แตกต่างกันอย่างมีนัยสำคัญทางสถิติที่ระดับ.05  
ในส่วนของคุณสมบัติของการแต่งตั้งผู้บริหารด้านการเสริมสร้างบทบาทหญิงชาย (CGEO) พบว่า
3.5 การเป็นผู้ดำรงตำแหน่งหัวหน้าส่วนราชการระดับกระทรวง ทบวง กรมหรือเทียบเท่า หรือรองหัวหน้าส่วนราชการดังกล่าวที่หัวหน้าส่วนราชการมอบหมายแตกต่างกันมีทัศนะต่อปัญหาและอุปสรรคการดำเนินงานของผู้บริหารด้านการเสริมสร้างบทบาทหญิงชาย และศูนย์ประสานงานด้านความเสมอภาคระหว่างหญิงชายและมีทัศนะต่อข้อเสนอแนวทางการส่งเสริมและพัฒนากลไกการส่งเสริมความเสมอภาคระหว่างหญิงชายภาพรวม แตกต่างกันอย่างมีนัยสำคัญทางสถิติที่ระดับ.05 
3.6 การอบรมหลักสูตร “บทบาทหญิงชายในกระแสหลักการพัฒนา และการผลักดันบทบาทหญิงชายเป็นกระแสหลัก”ภายในระยะ 1 ปี หรือในโอกาสแรกที่กระทำได้ แตกต่างกันมีทัศนะต่อปัญหาและอุปสรรคการดำเนินงานของผู้บริหารด้านการเสริมสร้างบทบาทหญิงชาย(CGEO) และศูนย์ประสานงาน
ด้านความเสมอภาคระหว่างหญิงชาย(GFP)) แตกต่างกันอย่างมีนัยสำคัญทางสถิติที่ระดับ.05 
4. ข้อเสนอแนะจากการศึกษา
ผู้ศึกษามีข้อเสนอแนะต่อการพัฒนากลไกการส่งเสริมความเสมอภาคระหว่างหญิงชายในหน่วยงานภาครัฐ ทั้งในเชิงการปฏิบัติ การบริหาร และนโยบาย ดังนี้
4.1 สำนักงานกิจการสตรีและสถาบันครอบครัว (สค.) ควรส่งเสริมให้มีการติดตามการปฏิบัติตามกลไกการส่งเสริมความเสมอภาคระหว่างหญิงชายในหน่วยงานภาครัฐ ของผู้บริหารด้านการเสริมสร้างบทบาทหญิงชาย (CGEO) และข้าราชการที่ปฏิบัติงานในศูนย์ประสานงานด้านความเสมอภาคระหว่างหญิงชาย (GFP) ว่ามีความก้าวหน้าในประเด็นใดบ้าง และจะต้องส่งเสริมและพัฒนาในประเด็นเพิ่มเติมต่อไป 
เช่น องค์ความรู้ด้านความเสมอภาคหญิงชาย การบริหารงานบุคคล การจัดทำแผนแม่บทด้านการส่งเสริมความเสมอภาคระหว่างหญิงชาย เป็นต้น
4.2 สค.ควรมีการติดตามผลการพัฒนากลไกการส่งเสริมความเสมอภาคหญิงชาย ทั้งด้านการพัฒนาคน การพัฒนาองค์กร และการพัฒนากลไก ที่เป็นรูปธรรม สามารถวัดและแปรผลได้จริง เพื่อที่จะสามารถนำผลการประเมินนี้ ไปกำหนดแนวทางการในแก้ไขปัญหาและอุปสรรคที่เกิดขึ้น และสามารถพัฒนาต่อยอดไปสู่การกำหนดนโยบายที่จะผลักดันให้การดำเนินงานด้านความเสมอภาคหญิงชายสำเร็จลุล่วง เป็นไปตามวัตถุประสงค์ที่หน่วยงาน และสำนักงาน ก.พ. ตั้งไว้ได้
4.3 สค.ควรจัดอบรมหลักสูตร “บทบาทหญิงชายในกระแสหลักการพัฒนา และการผลักดันบทบาทหญิงชายเป็นกระแสหลัก” อย่างสม่ำเสมอและต่อเนื่อง เพื่อให้บุคลากรที่ปฏิบัติงานในกลไกการส่งเสริมความเสมอภหญิงชายในหน่วยงานภาครัฐมีความตระหนักถึงความสำคัญ มีความรู้ และความเข้าใจเกี่ยวกับการดำเนินงานภายใต้กรอบคิดความเสมอภาคหญิงชายที่ถูกต้อง และมีประสิทธิภาพ
4.4 ผู้บริหาร และผู้ที่มีบทบาทหน้าที่เกี่ยวข้องกับการส่งเสริมความเสมอภาคหญิงชายในหน่วยงาน ควรสนับสนุนและส่งเสริมวัฒนธรรมความเสมอภาคหญิงชายให้เกิดขึ้นในองค์กร ซึ่งสามารถทำได้หลายวิธี เช่น การบริหารงานบุคคลในหน่วยงานให้คำนึงถึงหลักความ เสมอภาคระหว่างหญิงชาย ทั้งด้านการเลื่อนตำแหน่ง การเลื่อนระดับ การเลื่อนขั้นเงินเดือน การแต่งตั้งคณะกรรมการ หรือคณะทำงาน โดยให้มีสัดส่วนหญิงชายใกล้เคียงกันรวมทั้ง การมอบหมายงานและการพัฒนาบุคลากร ก็ควรให้โอกาสข้าราชการหญิงและชายที่ใกล้เคียงกัน เป็นต้น
4.5 หน่วยงานภาครัฐควรจัดประชุมเชิงปฏิบัติการเพื่อแลกเปลี่ยนประสบการณ์การทำงานด้านการส่งเสริมความเสมอภาคระหว่างหญิงชาย ระหว่างผู้บริหารด้านการเสริมสร้างบทบาทหญิงชาย (CGEO) ข้าราชการที่ปฏิบัติงานในศูนย์ประสานงานด้านการส่งเสริมความเสมอภาคระหว่างหญิงชาย(GFP) 
และบุคลากรในหน่วยงานที่สนใจงานด้านนี้ 

4.6 หน่วยงานควรมีแผนประชาสัมพันธ์เรื่องบทบาทหญิงชาย เพื่อให้ข้าราชการในหน่วยงานได้
เข้าร่วมกิจกรรมที่เกี่ยวกับบทบาทหญิงชาย และส่งเสริมให้ข้าราชการของหน่วยงานบรรจุแนวคิดการทำงานด้านความเสมอภาคหญิงชายเข้าไปในการจัดทำกิจกรรม/โครงการต่างๆ ของหน่วยงาน หรืออาจนำประเด็นความเสมอภาคหญิงชาย เข้ามาเป็นเงื่อนไขหนึ่งในการเสนอของบประมาณในการจัดทำกิจกรรม/โครงการ 
ซึ่งแสดงให้เห็นว่า หน่วยงานให้ความสำคัญกับอนุสัญญาต่างๆ ด้านความเสมอภาคหญิงชาย ที่ประเทศไทยได้ลงนาม หรือเป็นสมาชิก ซึ่งการที่หน่วยงานภาครัฐแสดงให้เห็นถึงความใส่ใจด้านความเสมอภาคหญิงชายนี้ 
อาจเป็นเส้นทางหนึ่งที่เปิดพื้นที่ให้ภาครัฐของไทยได้รับการยอมรับจากนานาประเทศ และหน่วยงานระหว่างประเทศ
4.7 หน่วยงานควรมีการศึกษาวิจัยด้านแนวทางการส่งเสริมความเสมอภาคหญิงชายเพิ่มเติม 
เพื่อสร้างองค์ความรู้ใหม่ๆ เกี่ยวกับการนำนโยบายการพัฒนากลไกการส่งเสริมความเสมอภาคหญิงชาย 
ไปสู่การปฏิบัติที่มีประสิทธิภาพและประสิทธิผล
4.8 ควรมีการแลกเปลี่ยนและบูรณาการกันระหว่างหน่วยงานที่ดำเนินงานด้านความเสมอภาคระหว่างหญิงชาย เพื่อจัดทำแผนแม่บทการส่งเสริมความเสมอภาคระหว่างหญิงชายในแผนงาน/โครงการของหน่วยงาน กำหนดแนวทางขับเคลื่อนงาน และจัดสรรงบประมาณด้านความเสมอภาคหญิงชาย ที่มีความชัดเจน เป็นรูปธรรม และเป็นไปในทิศทางเดียวกัน เพื่อให้สามารถประเมิน ติดตามผล และปรับปรุงพัฒนาได้
4.9 ควรส่งเสริมให้มีการจัดเก็บข้อมูลจำแนกเพศหญิงชายของ CGEO และ GFP

4.10 สค. ควรผลักดันให้มีการกำหนดให้มี KPI ด้านการส่งเสริมความเสมอภาคระหว่างหญิงชายเป็นตัวชี้วัดหนึ่งของการพัฒนาองค์กรนั้น
4.12 ภาครัฐควรต้องทำงานร่วมกับภาคเอกชน รวมทั้งสถานศึกษาที่มีบุคลากรที่สนใจ
ในเรื่อง ความเสมอภาคระหว่างหญิงชาย โดยจะต้องมีภารกิจ วิสัยทัศน์ กำหนดเป้าหมาย และแผนงานการดำเนินงานที่ชัดเจน เพื่อการขับเคลื่อนร่วมกันได้อย่างมีประสิทธิภาพ

